Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 451/11/6601	Banská Bystrica, 24.6.2013
EEČ : 2-45-138-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 26.4.2012, spisová značka 2 Pv 451/11/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
  	Uvedeného konania sa dopustil tak,  že 05.06.2011 o 21.50 h pri garážach na ulici Trieda SNP v Banskej Bystrici, počas kontroly totožnosti osoby zo strany  príslušníkov hliadkovej služby OO PZ XXXXX - východ a po slovnej výzve, aby v prípade, ak má pri sebe veci, ktoré by pochádzali z trestnej činnosti alebo s ňou súviseli tieto dobrovoľne vydal,  z vrecka nohavíc vybral vákuové vrecúško, v ktorom sa nachádzal sušený rastlinný materiál  definovaný ako rastliny rodu konope, o celkovej hmotnosti 530 mg, pričom  pri optickom a mikroskopickom skúmaní (ŠPP-CH-210-B/2009) bolo zistené, že  rastlinný materiál vykazoval morfologické znaky typické pre rastliny rodu Cannabis - konopa, pochádzajúce z vrcholcovej časti konopnej rastliny, z ktorého množstva  bolo možné pripraviť 1-2 dávky drogy,  tento prechovával aj napriek tomu, že  rastliny rodu Cannabis sú uvedené v I. skupine omamných látok, v Zozname omamných a psychotropných látok uvedených v zákone č. 13/2004 Z.z.   

Uznesením prokurátora Okresnej prokuratúry XXXXX zo dňa 26.4.2012, spisová značka 2 Pv 451/11/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
 
	Uznesením  OO PZ XXXXX - východ ČVS:ORP- 1694/OV-BB-2011 z 25.08.2011  bolo podľa § 199 ods. 1 Tr. por.  začaté trestné stíhanie a súčasne podľa § 206 ods. 1 Tr. por. vznesené obvinenie XXXXX, nar. XXXXX, za prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák. na tom skutkovom základe, ako je uvedené vo výrokovej časti uznesenia. 

	Po skončení skráteného vyšetrovania prokurátorka Okresnej prokuratúry v Banskej Bystrici podľa § 216 ods. 1 Tr. por. uznesením pod č. 2Pv 451/11 z 26.04.2012 podmienečne zastavila trestné stíhanie proti  obvinenému XXXXX, pričom mu podľa § 216 ods. 2 Tr. por.  určila skúšobnú dobu v trvaní 12 mesiacov. 

	Predmetné uznesenie u   obvineného nadobudlo právoplatnosť 04.05.2012.

	Pretože obvinenému XXXXX 04.05.2013 uplynula skúšobná doba, overila som si ako sa správal   v jej priebehu.

	Zo správy Mestského úradu v Banskej Bystrici vyplývalo, že obvinený je slobodný, ale bližšie údaje o ňom nemali k dispozícii.

	Zo správy Obvodného úradu, odboru všeobecnej vnútornej správy XXXXX bolo zrejmé, že  počas plynutia skúšobnej doby bol obvinený právoplatne  postihnutý v priestupkovom konaní za priestupok proti občianskemu spolunažívaniu podľa § 49 ods. 1 písm. d/ zák.  SNR č. 372/1990 Zb. o priestupkoch v znení neskorších predpisov, ktorého sa dopustil 28.10.2012 a bolo mu uložené  pokarhanie.
 
	Som toho názoru, že vzhľadom na menšiu závažnosť horeuvedeného priestupku, spôsob vykonania a následok, nie je vylúčené, aby sa obvinený napravil  a ďalej viedol riadny život.

	Podľa zistenia OO PZ XXXXX - východ  bolo zrejmé, že obvinený počas  plynutia skúšobnej doby nebol  stíhaný žiadnym útvarom PZ v rámci SR.

	Z odpisu z registra trestov vyplývalo, že obvinený nebol počas plynutia skúšobnej doby súdom trestaný.
 
	Vzhľadom na horeuvedené možno konštatovať, že obvinený XXXXX  splnil všetky podmienky  ustanovenia § 217 ods. 1 Tr. por. 

	Preto som rozhodla tak, ako je uvedené vo výrokovej časti uznesenia. 

Poučenie:
 P o u č e n i e:   Proti tomuto uzneseniu je prípustná sťažnosť, ktorú možno podať do troch dní od jeho oznámenia prostredníctvom   tunajšej okresnej 
		 prokuratúry. O sťažnosti rozhodne prokurátor  Krajskej prokuratúry v Banskej Bystrici. Sťažnosť má odkladný účinok.( § 185 a nasl. Tr. por.).

JUDr. Danica Hrabáčová
prokurátorka